Голуб гуче на пенџеру
Голуб гуче на пенџеру,
Ја га не слушам,
Чекам мило, чекам драго,
Зајдно да слушамо.
Драго ми је на далеко,
У туђој земљи;
И у Турској и Француској,
Незнаној земљи.
Оро игра у авлији,
Ја га не играм:
Чекам мило, чекам драго,
Зајдно да играмо.
Драго ми је на далеко,
У туђој земљи;
И у Турској и Француској
Незнаној земљи.
Катан расте у градини,
Ја га не берем,
Чекам мило, чекам драго,
Зајдно да беремо.
Драго ми је на далеко,
У туђој земљи
И у Турској и Француској
Незнаној земљи.

Имена лица од којих су забележене песме 

Ленка жена Васе Станковића, писара општинског, из села Шаркамена.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 53., стр. 52-53.

Љубавне песме‎ 
Народне песме у Крајини